1 700 glo hul werk kwyt weens politiekery met GuptasArgieffoto Die vakbond Solidariteit het vandag gesê dat 1 700 werknemers van Exxaro-myn moontlik hul werk kwyt is weens die regering se alewige politiekery met die Gupta-familie. Dit volg nadat Eskom, na ’n 40-jaar lange verhouding, nie sy kontrak met Exxaro-myn einde laasjaar hernu het nie. Dit blyk te wees dat dié kontrak, om steenkool aan Eskom se Arnot-kragstasie te verskaf, nou aan die Guptas se pas verkreë myn, Optimum, gegee sal word. “Dit is jammer dat die regering bereid is om soveel mense se inkomste in die gedrang te stel om sy bande met die Gupta-familie te versterk,” het Deon Reyneke, adjunkhoofsekretaris van Energie by Solidariteit gesê. “Verder is dit ook uiters jammer dat daar vroeër aan vakbonde gesê is dat Arnot-kragsentrale geen verbintenis met die Guptas het nie.” Volgens Reyneke is dit boonop ook vanweë die regering se gesloer dat Exxaro nie die nodige mynlisensie ontvang het om verdere steenkool te ontgin nie. “Die regering het vir twee jaar lank gesloer om ’n mynlisensie aan Exxaro toe te ken – wat dan teen ’n baie goedkoper prys steenkool aan Eskom kon verskaf. Vakbonde is nou in ’n proses gewikkel met Exxaro-bestuur om soveel moontlik geaffekteerde werkers wat hul werk gaan verloor weens die sluiting van die myn by te staan.” het hy bygevoeg.